ഇസബല്ല ഫർമാൻ

**ഇസബെല്ല ഫർമാൻ** (ജനനം: ഫെബ്രുവരി 25, 1997) ഒരു അമേരിക്കൻ നടിയാണ്. 2009 ൽ പുറത്തിറങ്ങിയ *[[ഓർഫൻ]]* എന്ന ഹൊറർ സിനിമയിലെ എസ്തർ, അതിന്റെ തുടർച്ചയായ *ഓർഫൻ: ഫസ്റ്റ് കിൽ* (2022) എന്ന ചിത്രത്തിലൂടെയും അവർ പ്രശസ്തയാണ്. *ദി ഹംഗർ ഗെയിംസ്* (2012) സാഹസിക ചിത്രത്തിലെ ക്ലോവ്, *ദി നോവിസ്* (2021) എന്ന സ്വതന്ത്ര ചിത്രത്തിലെ അലക്സ്, വെസ്റ്റേൺ ചലച്ചിത്ര പരമ്പര *ഹൊറൈസൺ:* *ആൻ അമേരിക്കൻ സാഗ*യിലെ (2024–ഇതുവരെ) ഡയമണ്ട് എന്നീ കഥാപാത്രങ്ങളെ അവതരിപ്പിച്ചതിലൂടെ അവർ വ്യാപകമായ പ്രേക്ഷക ശ്രദ്ധ നേടി.

## ജീവിതരേഖ
പത്രപ്രവർത്തകയും എഴുത്തുകാരിയും വെൽനസ് ആക്ടിവിസ്റ്റും വെഗാൻ സൂപ്പ് കമ്പനിയായ സൂപെലിനയുടെ സ്ഥാപകയുമായ എലീന ഫുഹ്‌ർമാൻ (മുമ്പ്, കോസ്മിറ്റ്സ്), ഒരിക്കൽ യുഎസ് പ്രതിനിധിസഭയിലേക്കുള്ള വിസ്കോൺസിൻ പ്രൈമറി സ്ഥാനാർത്ഥിയും ബിസിനസ് കൺസൾട്ടന്റുമായ നിക്ക് ഫുഹ്‌ർമാൻ എന്നിവരുടെ മകളായി വാഷിംഗ്ടൺ ഡി.സിയിലാണ് ഫർമാൻ ജനിച്ചത്.. ഐറിഷ് വംശജനായ അവളുടെ പിതാവിനെ ഒരു ജൂത കുടുംബം ദത്തെടുത്തു വളർത്തിയതാണ്. സോവിയറ്റ് മോൾഡോവയിൽ നിന്നുള്ള ഒരു റഷ്യൻ ജൂത കുടിയേറ്റക്കാരിയാണ് അവളുടെ അമ്മ. 1993 ൽ ജനിച്ച ഒരു മൂത്ത സഹോദരി കൂടി ഫർമാന് ഉണ്ട്. അമ്മ സിഎൻഎന്നിൽ ചേർന്നപ്പോൾ 1999 ൽ അവളും കുടുംബവും അറ്റ്ലാന്റയിലേക്ക് താമസം മാറി. ഹൈസ്കൂളിൽ ഷെർമാൻ ഓക്‌സിലെ ഒരു സ്വകാര്യ സ്‌കൂളായ ബക്ക്ലി സ്‌കൂളിൽ പഠിച്ചു. റാഡയിലും (റോയൽ അക്കാദമി ഓഫ് ഡ്രാമാറ്റിക് ആർട്ട്) കുറച്ചുകാലം പഠിച്ച ഫർമാൻ അറ്റ്ലാന്റയിലെ ദി വെസ്റ്റ്മിൻസ്റ്റർ സ്‌കൂളുകളിലും കുറച്ചുകാലം വിദ്യാർത്ഥിനിയായിരുന്നു. 2015 ൽ സ്റ്റാൻഫോർഡ് ഓൺലൈൻ ഹൈസ്‌കൂളിൽ നിന്ന് അവർ ബിരുദം നേടി.

## കരിയർ

ഏഴാം വയസ്സിൽ ഫർമാൻ തന്റെ അഭിനയ ജീവിതം ആരംഭിച്ചു. മൂത്ത സഹോദരി മാഡലിനെ കാത്തിരിക്കുന്ന സമയത്ത് കാർട്ടൂൺ നെറ്റ്‌വർക്കിലെ ഒരു കാസ്റ്റിംഗ് ഡയറക്ടറുടെ ശ്രദ്ധ അവരിൽ പതിയുകയും കാർട്ടൂൺ ഫ്രൈഡേയ്‌സിലേക്ക് അവർ തിരഞ്ഞെടുക്കപ്പെടുകയും ചെയ്തു. 2006 ലെ *ജസ്റ്റിസ്* എന്ന ടെലിവിഷൻ പരമ്പരയുടെ പൈലറ്റ് എപ്പിസോഡിലെ ഗ്രേസ് ഒ'നീൽ, പിസ്സ ഹട്ട്, കെ-മാർട്ട് തുടങ്ങിയ ബ്രാൻഡുകൾക്കായുള്ള നിരവധി ദേശീയ പരസ്യങ്ങൾ എന്നിവയാണ് അവരുടെ ആദ്യകാല അഭിനയ ജോലികൾ. 2007 ൽ, വിവാദ നാടകീയ സിനിമയായ ഹൗണ്ട്‌ഡോഗിലൂടെയാണ് അവർ ചലച്ചിത്ര രംഗത്ത് അരങ്ങേറ്റം കുറിച്ചത്.

2008-ൽ പുറത്തിറങ്ങിയ *ഗോസ്റ്റ് വിസ്പറർ* എന്ന പരമ്പരയിൽ ജെന്നിഫർ ലവ് ഹെവിറ്റിനൊപ്പം ഗ്രെച്ചൻ ഡെന്നിസ് (ഗേൾ ഗോസ്റ്റ് എന്നും അറിയപ്പെടുന്നു) എന്ന കഥാപാത്രത്തെ അവതരിപ്പിച്ചതിന് ഫർമാന് ഒരു യംഗ് ആർട്ടിസ്റ്റ് അവാർഡ് നാമനിർദ്ദേശം ലഭിച്ചു. 2008-ൽ, വാർണർ ബ്രദേഴ്‌സ്, അപ്പിയൻ വേ പ്രൊഡക്ഷൻസ്, ഡാർക്ക് കാസിൽ എന്റർടൈൻമെന്റ് എന്നിവയുടെ സഹകരണത്തിലുള്ള *ഓർഫൻ* എന്ന സിനിമയിൽ നായികയായി അഭിനയിക്കാൻ യുവ നടിമാരെ രാജ്യവ്യാപകമായി അന്വേഷിച്ചതിനെത്തുടർന്ന്, വെരാ ഫാർമിഗ, പീറ്റർ സാർസ്ഗാർഡ് എന്നിവർക്കൊപ്പം ഫുഹ്‌മാനെ അവതരിപ്പിച്ചു.. 2009-ൽ പുറത്തിറങ്ങിയ ഈ ചിത്രം ഒരു വാണിജ്യ വിജയമായിത്തീരുകയും. ഫർമാന്റെ അഭിനയം പ്രശംസിക്കപ്പെടുകയും ചെയ്തു. ദി ടുനൈറ്റ് ഷോ വിത്ത് ജെയ് ലെനോ എന്ന പരമ്പരയിലെ കോമഡി സ്‌കിറ്റുകളിലും അവർ ഇതിനിടെ പ്രത്യക്ഷപ്പെട്ടു.

2011-ൽ, പിയേഴ്‌സ് ബ്രോസ്‌നൻ, മാരിസ ടോമി എന്നിവരുൾപ്പെടെയുള്ള ഒരു കൂട്ടം അഭിനേതാക്കളോടൊപ്പം, ലാറി ബെയിൻഹാർട്ടിന്റെ നോവലിനെ ആസ്പദമാക്കി നിർമ്മിക്കപ്പെട്ട സാൽവേഷൻ ബൊളിവാർഡ് എന്ന സിനിമയിൽ ആൻജി വാൻഡർവീർ എന്ന കഥാപാത്രമായി ഫുഹ്ർമാൻ അഭിനയിച്ചു. ഇത് സൺഡാൻസ് ഫിലിം ഫെസ്റ്റിവലിൽ പ്രദർശിപ്പിച്ചു.

2012-ൽ, *ഹിറ്റ്മാൻ: അബ്സൊല്യൂഷൻ* എന്ന വീഡിയോ ഗെയ്മിലെ കൊലയാളിയായ വിക്ടോറിയയ്ക്ക് ഫർമാൻ ശബ്ദം നൽകി. അതേ വർഷം തന്നെ *ദി ഹംഗർ ഗെയിംസ്* എന്ന ചിത്രത്തിലെ പ്രധാന കഥാപാത്രമായ കാറ്റ്നിസിനെ കൊല്ലാൻ ശ്രമിക്കുന്ന ക്ലോവ് എന്ന കഥാപാത്രത്തെ അവർ അവതരിപ്പിച്ചു. യഥാർത്ഥത്തിൽ കാറ്റ്നിസ് എന്ന കഥാപാത്രത്തെ അവതരിപ്പിക്കുന്നതിനാണ് അവർ ആദ്യം ഓഡിഷൻ നടത്തിയതെങ്കിലും അന്ന് കേവലം  14 വയസുണ്ടായിരുന്ന അവർ ആ വേഷം ചെയ്യാൻ സാധിക്കാത്ത വിധം വളരെ ചെറുപ്പമായിരുന്നു. ക്ലോവ് എന്ന കഥാപാത്രത്തിന്റെ ഓഡിഷനിലേക്ക് തിരികെ വിളിക്കപ്പെടുകയും ആ വേഷം അവർക്ക് ലഭിക്കുകയും ചെയ്തു. 2012 മെയ് 15 ന്, 1977 ൽ പുറത്തിറങ്ങിയ ഹൊറർ ക്ലാസിക് സിനിമ *സസ്പീരിയ*യുടെ റീമേക്കിൽ ഫർമാൻ അഭിനയിക്കുമെന്ന് പ്രഖ്യാപിച്ചു; എന്നിരുന്നാലും, നിർമ്മാണം നിയമപരമായ പ്രശ്‌നങ്ങളിൽ കുടുങ്ങിയെന്നും ചിത്രം നിർമ്മിക്കില്ലെന്നും പിന്നീട് പ്രഖ്യാപിച്ചു.

2013 മെയ് 24 ന് കെവിൻ കോണോളി സംവിധാനം ചെയ്ത *ഡിയർ എലീനർ* (2016) എന്ന ചിത്രത്തിൽ മാക്സ് എന്ന കഥാപാത്രത്തെ ഫുഹ്‌മാൻ അവതരിപ്പിച്ചു. 2014 ൽ സ്റ്റീഫൻ കിംഗിന്റെ നോവലിന്റെ ചലച്ചിത്രാവിഷ്കാരമായ *സെൽ* എന്ന ചിത്രത്തിൽ ഫുഹ്‌മാൻ അഭിനയിച്ചു. 2015 ൽ ഷോടൈം നാടകീയ പരമ്പരയായ മാസ്റ്റേഴ്‌സ് ഓഫ് സെക്‌സിൽ വിർജീനിയ ജോൺസന്റെ (ലിസി കാപ്ലാൻ) മകൾ ടെസ്സയായി അഭിനയിച്ചുകൊണ്ട് ഒരു "പ്രധാന വേഷം" അവർ അവതരിപ്പിച്ചു. ഹെൽബെന്റ് എന്ന സ്വതന്ത്ര നാടകീയ ചിത്രത്തിലും ഫർമാൻ അഭിനയിച്ചു.

2021-ൽ, ലോറൻ ഹാഡവേയുടെ ആദ്യ സംവിധാന സംരംഭമായ ദി നോവീസിൽ ഫർമാൻ അലക്സ് എന്ന കഥാപാത്രമായി വേഷമിട്ടു. ഈ ചിത്രത്തിലെ അവരുടെ പ്രകടനം നിരൂപക പ്രശംസ നേടിക്കൊടുത്തു. ദി നോവീസിലെ വേഷം, മികച്ച നടിക്കുള്ള ട്രിബേക്ക ഫിലിം ഫെസ്റ്റിവൽ അവാർഡ് നേടിയതോടൊപ്പം മികച്ച വനിതാ നായികയ്ക്കുള്ള ഇൻഡിപെൻഡന്റ് സ്പിരിറ്റ് അവാർഡിനും നാമനിർദ്ദേശം ചെയ്യപ്പെട്ടു. 2020-ൽ ഫർമാൻ  ഓർഫൻ (2009) എന്ന സിനിമയുടെ രണ്ടാം ഭാഗത്തിൽ എസ്തർ എന്ന കഥാപാത്രത്തെ വീണ്ടും അവതരിപ്പിക്കുമെന്ന് പ്രഖ്യാപിച്ചു. ഓർഫൻ: ഫസ്റ്റ് കിൽ എന്ന് പേരിട്ട ഈ ചിത്രം 2022 ഓഗസ്റ്റിൽ പുറത്തിറങ്ങുകയും ഫർമാന്റെ പ്രകടനത്തിന് വീണ്ടും പ്രശംസ ലഭിക്കുകയും ചെയ്തു.

2022 സെപ്റ്റംബറിൽ, കെവിൻ കോസ്റ്റ്നർ സംവിധാനം ചെയ്ത ഹൊറൈസൺ: ആൻ അമേരിക്കൻ സാഗ എന്ന പാശ്ചാത്യ ചിത്രത്തിലും ജസ്റ്റിൻ ബേറ്റ്മാൻ സംവിധാനം ചെയ്ത ഫേസ് എന്ന ചിത്രത്തിലും ഫർമാൻ അഭിനയിച്ചു. 2025 ജനുവരി 17 ന് പുറത്തിറങ്ങിയ ജൂലിയ സ്റ്റൈൽസിന്റെ *വിഷ് യു വെയർ ഹിയർ* എന്ന പ്രണയ നാടകീയ ചിത്രത്തിൽ  മേന മസൂദിനൊപ്പം ഷാർലറ്റ് എന്ന കഥാപാത്രമായി ഫർമാൻ പ്രധാന വേഷത്തിൽ അഭിനയിച്ചു.

## ജീവകാരുണ്യ പ്രവർത്തനങ്ങൾ
2010-ൽ സേവ് ദി ചിൽഡ്രൻ എന്ന സംഘടന അവരുടെ "ക്യാപ്സ് ഫോർ ഗുഡ്" പ്രോജക്റ്റിന്റെ സെലിബ്രിറ്റി വക്താവാകാൻ ഫർമാനെ സമീപിച്ചു. വികസ്വര രാജ്യങ്ങളിലെ നവജാതശിശുക്കളുടെ മരണനിരക്ക് കുറയ്ക്കുകയെന്ന ലക്ഷ്യത്തിന്റെ ഭാഗമായി അവരും സേവ് ദി ചിൽഡ്രനിലെ നിരവധി വളണ്ടിയർമാരും നൂറുകണക്കിന് ശിശുക്കളുടെ തൊപ്പികൾ നെയ്യാൻ സഹായിച്ചിട്ടുണ്ട്. ലോസ് ഏഞ്ചൽസ് ആസ്ഥാനമായുള്ള ലാഭേച്ഛയില്ലാത്ത സംഘടനയായ ലവ് & ആർട്ട് കിഡ്‌സ് ഫൗണ്ടേഷന്റെ ഉപദേശക സമിതിയിൽ അംഗമാണ് ഫർമാൻ.

## അവലംബം

## പുറം കണ്ണികൾ

* 
* 
* 
* Isabelle Fuhrman on Facebook

വർഗ്ഗം:അമേരിക്കൻ ടെലിവിഷൻ നടിമാർ
വർഗ്ഗം:അമേരിക്കൻ ചലച്ചിത്ര നടിമാർ
വർഗ്ഗം:1997-ൽ ജനിച്ചവർ